b'\n_START_ARTICLE_\nInvasi\xc3\xb3 sovi\xc3\xa8tica de Manx\xc3\xbaria\n_START_SECTION_\nLa Campanya\n_START_PARAGRAPH_\nL\'operaci\xc3\xb3 s\'execut\xc3\xa0 sobre un extens territori, major al d\'Europa occidental.\n_START_SECTION_\nOest i nord-oest de Manx\xc3\xbaria\n_START_PARAGRAPH_\nDeu minuts abans del 8 d\'agost, el Front de Transbaikal va travessar la frontera amb Manx\xc3\xbaria i la Mong\xc3\xb2lia Interior. A excepci\xc3\xb3 dels 36\xc3\xa8 i del 39\xc3\xa8 Ex\xc3\xa8rcits, les forces sovi\xc3\xa8tiques no van trobar una gran resist\xc3\xa8ncia, arribant a avan\xc3\xa7ar entre 70 i 150 km el primer dia. El 36\xc3\xa8 Ex\xc3\xa8rcit aconsegu\xc3\xad penetrar les l\xc3\xadnies de defensa japoneses que se li oposaven i es dirig\xc3\xad a Hailar, arribant-hi el 9 d\'agost i capturant alguns sectors de la ciutat. El 39\xc3\xa8 Ex\xc3\xa8rcit esquiv\xc3\xa0 les posicions fortes japoneses, dirigint-se cap al sud, car volia tallar la l\xc3\xadnia f\xc3\xa8rria de subministraments i a\xc3\xafllar als japonesos atrinxerats. El 6\xc3\xa8 Ex\xc3\xa8rcit Blindat de la Gu\xc3\xa0rdia arrib\xc3\xa0 a les faldes de les muntanyes del Gran Khingan el primer dia, avan\xc3\xa7ant-se al programa establert._NEWLINE_El 10 d\'agost, el 53\xc3\xa8 Ex\xc3\xa8rcit reb\xc3\xa9 l\'ordre de travessar la frontera des de Mong\xc3\xb2lia, amb l\'objectiu d\'explotar la vict\xc3\xb2ria aconseguida pel 6\xc3\xa8 Ex\xc3\xa8rcit Blindat de la Gu\xc3\xa0rdia, tot i que aquesta unitat estava molt allunyada. Adonant-se de la inutilitat de defendre les fronteres, el general Yamada orden\xc3\xa0 la retirada general a la rereguarda i la construcci\xc3\xb3 d\'una l\xc3\xadnia defensiva. El General Ushiroku, comandant del 3r Ex\xc3\xa8rcit d\'\xc3\x80rea, va emetre una nova ordre que contradeia a la de Yamada, car ordenava que es defensessin les regions del nord i del sud de Mukden, amb l\'objectiu de protegir la poblaci\xc3\xb3 nipona. Totes aquestes ordres nom\xc3\xa9s van aconseguir causar m\xc3\xa9s confusi\xc3\xb3 a unes tropes que es retiraven r\xc3\xa0pidament._NEWLINE_La nit del 9 d\'agost, despr\xc3\xa9s d\'haver esperat en va la resposta japonesa, el comandant del 6\xc3\xa8 Ex\xc3\xa8rcit Blindat orden\xc3\xa0 l\'inici de la dif\xc3\xadcil travessia de les muntanyes del Gran Khingan, car les unitats que les seguien ja estaven arribant a la cadena muntanyosa en altres punts. Despr\xc3\xa9s de detenir-se per treure de la vanguardia al IX Cos Mecanitzar i posar al seu lloc al V Cos Blindat de la Gu\xc3\xa0rdia, prossegu\xc3\xad l\'avan\xc3\xa7. El IX Cos Mecanitzat present\xc3\xa0 diversos problemes d\'abastiment de combustible, car feia servir tancs M4 Shermans estatunidencs, de major consum que els T-34s del V Cos Blindat de la Gu\xc3\xa0rdia. A la matinada de l\'11 d\'agost, ambd\xc3\xb3s cossos cuirassats de vanguardia del 6\xc3\xa8 Ex\xc3\xa8rcit Blindat van travessar el pas del Gran Khingan, entrant a la gran plana de Manx\xc3\xbaria, un territori molt m\xc3\xa9s favorable per als tancs. Aquell dia, el V Cos de Blindats de la Gu\xc3\xa0rdia arrib\xc3\xa0 fins a Lupei sense haver entrat en combat en cap moment. Despr\xc3\xa9s d\'avan\xc3\xa7ar 350 km, els tancs es van trobar problemes de subministrament, car l\'avan\xc3\xa7 havia sigut massa r\xc3\xa0pid. Llavors es comen\xc3\xa7\xc3\xa0 a enviar combustible per aire, per\xc3\xb2 els dies 12 i 13 no es va fer cap progr\xc3\xa9s._NEWLINE_Al quart dia de l\'inici de les operacions, les forces del Front de Transkaibal havien arribat als objectius previstos pel cinqu\xc3\xa8, sense haver-se trobat amb una oposici\xc3\xb3 seriosa, a excepci\xc3\xb3 de Hailar, que dur\xc3\xa0 fins al 18 d\'agost._NEWLINE_Contrariats davant dels desastres d\'Hiroshima i Manx\xc3\xbaria, l\'Emperador del Jap\xc3\xb3 va emetre una ordre d\'alto el foc el 14 d\'agost, orde que no va ser transmesa amb \xc3\xa8xit al front pel General Yamada, motiu pel qual els sovi\xc3\xa8tics van prosseguir amb l\'ofensiva._NEWLINE_Pel 14 d\'agost, tots els ex\xc3\xa8rcits sovi\xc3\xa8tics ja havien travessat el Gran Khingan, i el Mariscal  Vasilevski orden\xc3\xa0 la captura de Kalgan, Chihfeng, Mukden, Changchun i Tsitsihar abans del dia 23._NEWLINE_El 18 d\'agost, el Grup de Cavalleria Mecanitzada Mongola arrib\xc3\xa0 a Kalgan i, despr\xc3\xa9s de capturar la ciutat, van travessar la Gran Muralla Xinesa, dirigint-se cap a Beiping, lliurant durant el seu cam\xc3\xad equipament enemic capturat al 8\xc3\xa8 Ex\xc3\xa8rcit al Partit Comunista Xin\xc3\xa8s, que es trobava en guerra amb la Rep\xc3\xbablica de la Xina. Aquell mateix dia, les tropes del 17\xc3\xa8 Ex\xc3\xa8rcit Sovi\xc3\xa8tic van arribar finalment a la costa del mar de Bohai. El 21, el 6\xc3\xa8 Ex\xc3\xa8rcit Blindat ocup\xc3\xa0 Changchun i Mukden, tot i que tropes aerotransportades havien arribat a les ciutats dos dies abans. Donada l\'escassetat de combustible, es decid\xc3\xad que les tropes que havien de participar en la captura de Port Arthur es traslladarien en tren._NEWLINE_Despr\xc3\xa9s, la resist\xc3\xa8ncia japonesa va disminuir visiblement i es consider\xc3\xa0 la campanya com a finalitzada. El fet que la travessia per les muntanyes del Gran Khingan fos possible haver-la fet amb tanta facilitat va ser un error imperdonable dels generals japonesos. La manca de coordinaci\xc3\xb3 entre els mateixos tamb\xc3\xa9 contribu\xc3\xad al velo\xc3\xa7 tancament del front. Els japonesos van lliurar l\'oest de Manx\xc3\xbaria amb molta facilitat, sense oferir resist\xc3\xa8ncia, a difer\xc3\xa8ncia d\'Hailar. Els posteriors problemes d\'abastiment sovi\xc3\xa8tics no van ser aprofitats pels japonesos, fins i tot quan el 6\xc3\xa8 Ex\xc3\xa8rcit Blindat de la Gu\xc3\xa0rdia en va mantenir inactiu gaireb\xc3\xa9 dos dies.\n_START_SECTION_\nManx\xc3\xbaria Oriental\n_START_PARAGRAPH_\nLa missi\xc3\xb3 del 1r Front de l\'Extrem Orient era m\xc3\xa9s complexa. A 80 km a l\'oest de la frontera amb la Uni\xc3\xb3 Sovi\xc3\xa8tica, els japonesos havien constru\xc3\xaft una s\xc3\xa8rie de grans i complexes fortaleses, deixant tropes de diversi\xc3\xb3 a la frontera. Aquesta, defensada pel 1r Ex\xc3\xa8rcit d\'\xc3\x80rea, era m\xc3\xa9s curta que qualsevol altra, i anava des del nord del llac Janka fins al Mar del Jap\xc3\xb3. Els planificadors sovi\xc3\xa8tics van decidir travessar la l\xc3\xadnia defensiva enemiga per regions poc defensades, al considerar-se no aptes perqu\xc3\xa8 fossin travessades per grans unitats, i a\xc3\xafllar les fortificacions defensives. El gruix de les forces sovi\xc3\xa8tiques continuaria avan\xc3\xa7ant cap a l\'oest, per a prevenir la formaci\xc3\xb3 d\'una nova defensa japonesa coherent._NEWLINE_L\'atac sovi\xc3\xa8tic s\'inici\xc3\xa0 a la mitjanit del 8 d\'agost i, igual que al Front de Transbaikal, aquest front no va disparar la seva artilleria contra la frontera. Una tempesta sobtada va deixar xops als atacants, tempesta que no cess\xc3\xa0 fins a la matinada del 9 d\'agost. No obstant aix\xc3\xb2, la pluja va fer creure als japonesos que els sovi\xc3\xa8tics no atacarien en aquelles condicions, i molts gu\xc3\xa0rdies fronteres van ser sorpresos._NEWLINE_El 5\xc3\xa8 Ex\xc3\xa8rcit encap\xc3\xa7al\xc3\xa0 l\'ofensiva, executant un atac en dues onades. La primera pass\xc3\xa0 per la regi\xc3\xb3 fortificada de Volinsk, a\xc3\xafllant als defensors nipons, els quals van ser redu\xc3\xafts per la segona onada en 3 dies (dita onada inclo\xc3\xafa a sapadors i artilleria autopropulsada). La nit del dia 9, el 5\xc3\xa8 Ex\xc3\xa8rcit havia obert una escletxa de 35 km a les l\xc3\xadnies defensives japoneses, i havia avan\xc3\xa7at entre 16 i 22 km m\xc3\xa9s enll\xc3\xa0._NEWLINE_Mentrestant, al flanc dret del 5\xc3\xa8 Ex\xc3\xa8rcit, el 1r Ex\xc3\xa8rcit de la Bandera Roja s\'obria pas a trav\xc3\xa9s d\'un esp\xc3\xa8s bosc de 12 km de longitud. Davant dels tancs avan\xc3\xa7aven 3 divisions de fusellers, obrint cam\xc3\xad pels tancs. Al migdia del 10 d\'agost, les unitats sovi\xc3\xa8tiques van sortir del bosc, i l\'avan\xc3\xa7 sovi\xc3\xa8tic s\'acceler\xc3\xa0. Els japonesos van rendir Linkou f\xc3\xa0cilment, retirant-se a posicions defensives pre-establertes al nord i nord-est de Mudanjiang._NEWLINE_Davant del llac Janka, el 35\xc3\xa8 Ex\xc3\xa8rcit repet\xc3\xad les mateixes t\xc3\xa0ctiques de presa de "regions fortificades" que estaven executant altres unitats. En efecte, travessant per terreny pantan\xc3\xb3s i inundat, tropes del 35\xc3\xa8 Ex\xc3\xa8rcit van a\xc3\xafllar les fortaleses japoneses i van travessar els rius que s\'interposaven al seu cam\xc3\xad, intentant no reduir el ritme d\'avan\xc3\xa7. Quan els japonesos es van adonar que era in\xc3\xbatil defendre la seva secci\xc3\xb3 de frontera, es van retirar a Mudanjiang. Despr\xc3\xa9s del 13 d\'agost, la resist\xc3\xa8ncia japonesa pr\xc3\xa0cticament va desapar\xc3\xa8ixer a la regi\xc3\xb3. Davant de l\'avan\xc3\xa7 vertigin\xc3\xb3s, molt superior al planificat, s\'orden\xc3\xa0 al 5\xc3\xa8 Ex\xc3\xa8rcit que avanc\xc3\xa9s la data de tots els seus objectius. Pressionat, el comandant de l\'ex\xc3\xa8rcit envi\xc3\xa0 la 76a Brigada Blindada la davantera, mentre que la resta de les seves forces el seguien en columna. No seria fins al mat\xc3\xad del 12 d\'agost que aquesta for\xc3\xa7a es trobaria una forta resist\xc3\xa8ncia i se li haurien d\'enviar refor\xc3\xa7os immediatament des de la rereguarda, amb un atac previ d\'artilleria. Despr\xc3\xa9s d\'obrir un forat de nom\xc3\xa9s 4 km a les posicions japoneses, els sovi\xc3\xa8tics van continuar avan\xc3\xa7ant direcci\xc3\xb3 Mudanjiang. A l\'adonar-se de les intencions sovi\xc3\xa8tiques, els japonesos es van retirar a la ciutat, on van improvisar un per\xc3\xadmetre defensiu._NEWLINE_La nit del 13 d\'agost, unitats del 5\xc3\xa8 Ex\xc3\xa8rcit van arribar a les primeres fortificacions a Mudanjiang. L\'endem\xc3\xa0, unitats del 1r Ex\xc3\xa8rcit Bandera Roja es van apropar des del nord. La ciutat era clau, car era el centre de comunicacions de la Manx\xc3\xbaria Oriental, aix\xc3\xad com la seu del Quarter General del 1r Ex\xc3\xa8rcit d\'\xc3\x80rea japon\xc3\xa8s._NEWLINE_La batalla de Mudanjiang va durar gaireb\xc3\xa9 dos dies, i el 1r Ex\xc3\xa8rcit de la Bandera Roja va portar a terme tot l\'assalt, car el 5\xc3\xa8 Ex\xc3\xa8rcit va quedar limitat a operacions de suport. Durant la batalla, diverses divisions d\'infanteria japoneses van quedar redu\xc3\xafdes a una fracci\xc3\xb3 simb\xc3\xb2lica dels seus efectius. En finalitzar la batalla, el 5\xc3\xa8 Ex\xc3\xa8rcit es dirig\xc3\xad al sud-oest, mentre que el 1r Ex\xc3\xa8rcit es dirig\xc3\xad a Harbin, al nord-oest. El 18 d\'agost, s\'anunci\xc3\xa0 la capitulaci\xc3\xb3 japonesa, motiu pel qual totes les unitats japoneses van interrompre temporalment les seves operacions, preparades per a rebre la capitulaci\xc3\xb3 de cada unitat japonesa. El 20 d\'agost, a Harbin, unitats del 1r Front de l\'Extrem Orient es van trobar amb unitats del 2n._NEWLINE_Mentrestant, al sud, el 25\xc3\xa8 Ex\xc3\xa8rcit del 1r Front del Lluny\xc3\xa0 Orient no trob\xc3\xa0 una resist\xc3\xa8ncia gaire seriosa en el seu avan\xc3\xa7 cap a Tungning, des d\'on tallarien la retirada japonesa cap a Corea. At\xc3\xa8s que els japonesos esperaven l\'avan\xc3\xa7 enemic per aquella secci\xc3\xb3, el 25\xc3\xa8 Ex\xc3\xa8rcit inici\xc3\xa0 el seu avan\xc3\xa7 gaireb\xc3\xa9 24 hores despr\xc3\xa9s que la resta dels ex\xc3\xa8rcits, en un intent de sorprendre l\'enemic. La foscor de la nit i les fortes pluges van relaxar als gu\xc3\xa0rdies japonesos, i el 10 d\'agost, unitats del 25\xc3\xa8 Ex\xc3\xa8rcit van entrar a Tungning._NEWLINE_En aquell punt, el Mariscal Meretskov va considerar que, tot i que els seus ex\xc3\xa8rcits havien guanyat totes les batalles frontereres, el front del 25\xc3\xa8 Ex\xc3\xa8rcit era el m\xc3\xa9s favorable per a una ruptura definitiva al front. Per tant, Meretskov orden\xc3\xa0 a 3 Cossos, un d\'ells cuirassat, que ataqu\xc3\xa9s per aquella regi\xc3\xb3. Els tancs van haver d\'avan\xc3\xa7ar llavors a poc a poc, a trav\xc3\xa9s d\'una \xc3\xbanica carretera local, mentre que cossos d\'enginyers es trobaven al capdavant netejant el cam\xc3\xad de mines terrestres. No obstant aix\xc3\xb2, tot i que es form\xc3\xa0 un coll d\'ampolla que deix\xc3\xa0 als atacants sovi\xc3\xa8tics en una situaci\xc3\xb3 fr\xc3\xa0gil, la resist\xc3\xa8ncia japonesa no va apar\xc3\xa8ixer per enlloc. Pel 16 d\'agost van caure les ciutats del nord de Corea d\'Unggi, Najin i Ch\'\xc5\x8fngjin, finalitzant aix\xc3\xad les operacions a Corea._NEWLINE_El 19 d\'agost es radi\xc3\xa0 la capitulaci\xc3\xb3 japonesa a totes les unitats a Manx\xc3\xbaria, i des d\'aquell dia, les unitats van comen\xc3\xa7ar a rendir-se individualment. El 20 d\'agost, soldats sovi\xc3\xa8tics van aterrar a aer\xc3\xb2droms a Harbin i Jilin, per rebre la rendici\xc3\xb3 de les unitats all\xc3\xa0 destinades. El 25\xc3\xa8 Ex\xc3\xa8rcit continu\xc3\xa0 el seu avan\xc3\xa7 per Corea, i a finals d\'agost arrib\xc3\xa0 al paral\xc2\xb7lel 38\xc2\xba, frontera acordada entre Estats Units i la Uni\xc3\xb3 Sovi\xc3\xa8tica per l\'avan\xc3\xa7 de l\'Ex\xc3\xa8rcit Roig a Corea. Les darreres posicions fortes japoneses no van ser neutralitzades fins al 25 d\'agost, tot i que algunes unitats japoneses a\xc3\xafllades, que havien quedat incomunicades o havien desobe\xc3\xaft l\'ordre de capitulaci\xc3\xb3, van continuar lluitant uns dies m\xc3\xa9s._NEWLINE_L\'ofensiva del 1r Front de l\'Extrem Orient prov\xc3\xa0 ser efica\xc3\xa7, distraient a moltes unitats enemigues del sector occidental del Front de Transbaikal. Els japonesos, mancats de tancs i de foc anti-tanc, no van resultar un obstacle per a les unitats cuirassades sovi\xc3\xa8tiques. Els oficials japonesos havien confiat en la dificultat del terreny, que havia de ser aprofitada pels soldats d\'infanteria per neutralitzar als tancs en missions su\xc3\xafcides, per\xc3\xb2 no van tenir en compte la capacitat de maniobra sovi\xc3\xa8tica, que va permetre a\xc3\xafllar als punts forts japonesos. Efectivament, els casos d\'heroisme i fanatisme japon\xc3\xa8s a la Manx\xc3\xbaria oriental van ser molts, per\xc3\xb2 totalment improductius davant un enemic amb una gran capacitat m\xc3\xb2bil.\n_START_SECTION_\nNord-est de Manx\xc3\xbaria\n_START_PARAGRAPH_\nTot i que les accions del 2n Front de l\'Extrem Orient eren de car\xc3\xa0cter secundari, involucraven una s\xc3\xa8rie de complexes maniobres, i l\'avan\xc3\xa7 de centenars de kil\xc3\xb2metres amb tems limitat. El 2n Ex\xc3\xa8rcit Bandera Roja i el 15\xc3\xa8 Ex\xc3\xa8rcit van travessar el riu Amur, recolzats per la flotilla de l\'Amur, que els proveiria de transport fluvial a les tropes. El 56\xc3\xa8 cos de fusellers envairia el sud de Sakhal\xc3\xadn. Ambd\xc3\xb3s ex\xc3\xa8rcits sovi\xc3\xa8tics involucrats a Manx\xc3\xbaria actuarien per separat, car quedaven separats per grans embassaments, a part de les altituds menors de les Muntanyes Khingan._NEWLINE_A la una de la matinada del 9 d\'agost, destacaments d\'avantguarda i de reconeixement del 15\xc3\xa8 Ex\xc3\xa8rcit van travessar l\'Amur, capturant les principals illes d\'aquest, sense suport artiller. En iniciar-se el mat\xc3\xad, ja s\'havien establert caps de pont a la riba sud del riu, consolidades i augmentades durant el dia. La forta pluja va convertir el camp de batalla en un fangar, complicant l\'ofensiva sovi\xc3\xa8tica. Durant els dos dies seg\xc3\xbcents, les unitats principals sovi\xc3\xa8tiques travessarien lentament l\'Amur, mentre que paral\xc2\xb7lelament es finalitzava la neteja de defensors japonesos al sud de l\'Amur.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nL\'Operaci\xc3\xb3 Ofensiva estrat\xc3\xa8gica de Manx\xc3\xbaria, juntament amb el llan\xc3\xa7ament de les bombes at\xc3\xb2miques sobre Hiroshima i Nagasaki, combinades amb el caos pol\xc3\xadtic japon\xc3\xa8s van for\xc3\xa7ar la rendici\xc3\xb3 del Jap\xc3\xb3, car era evident per tots que el Jap\xc3\xb3 ja no tenia cap esperan\xc3\xa7a._NEWLINE_La decisi\xc3\xb3 japonesa d\'acceptar la rendici\xc3\xb3 va ser pr\xc3\xa8via a saber l\'escala de l\'atac sovi\xc3\xa8tic sobre Manx\xc3\xbaria, Sakhal\xc3\xadn i les illes Kurils, per\xc3\xb2 la guerra havia de continuar, car els sovi\xc3\xa8tics tenien plans per envair Hokkaid\xc5\x8d abans de la invasi\xc3\xb3 aliada de Ky\xc5\xabsh\xc5\xab. Segons Tsuyoshi Hasegawa, no van ser les bombes at\xc3\xb2miques el principal motiu per a la capitulaci\xc3\xb3, sin\xc3\xb3 que van ser les devastadores vict\xc3\xb2ries sovi\xc3\xa8tiques al continent una setmana despr\xc3\xa9s de la declaraci\xc3\xb3 de guerra de Stalin del 8 d\'agost. No obstant aix\xc3\xb2, aquesta opini\xc3\xb3 no \xc3\xa9s tinguda gaire en consideraci\xc3\xb3 donat que el Quarter General Imperial a Tokio no sabia fins a quin punt de malament anava la lluita a Manx\xc3\xbaria._NEWLINE_La Manx\xc3\xbaria ocupada pels sovi\xc3\xa8tics va donar una base d\'operacions principal a les forces de Mao Zedong, que li don\xc3\xa0 grans vict\xc3\xb2ries durant els 4 anys posteriors de guerra civil a la Xina. De fet, l\'\xc3\xa8xit militar a Manx\xc3\xbaria va evitar a la Uni\xc3\xb3 Sovi\xc3\xa8tica que hagu\xc3\xa9s de rebre bases militars a la Xina (promeses pels aliats occidentals), perqu\xc3\xa8 tot el territori guanyat va ser cedit a la Rep\xc3\xbablica Popular de la Xina. Per\xc3\xb2, abans d\'abandonar Manx\xc3\xbaria, les forces sovi\xc3\xa8tiques van desmantellar tota la seva considerable ind\xc3\xbastria i la van recol\xc2\xb7locar en territori sovi\xc3\xa8tic._NEWLINE_Tal com s\'havia acordat a la Ialta, la Uni\xc3\xb3 Sovi\xc3\xa8tica havia intervingut a la guerra amb el Jap\xc3\xb3 3 mesos despr\xc3\xa9s de la rendici\xc3\xb3 alemanya, i va recuperar els territoris de Shakhal\xc3\xadn i les Kurils, aix\xc3\xad com va adquirir interessos preeminents sobre Port Arthur i Dairen, amb les seves connexions ferrovi\xc3\xa0ries estrat\xc3\xa8giques. Els territoris a l\'\xc3\x80sia continental van ser transferits al control total de la Rep\xc3\xbablica Popular Xinesa el 1955, i la resta de possessions van ser administrades per la Uni\xc3\xb3 Sovi\xc3\xa8tica i despr\xc3\xa9s pel seu successor, R\xc3\xbassia._NEWLINE_Tal com tamb\xc3\xa9 s\'havia acordat a Ialta, el nord de la pen\xc3\xadnsula de Corea quedava sota control sovi\xc3\xa8tic; per\xc3\xb2 amb desembarcament americ\xc3\xa0 a Inchon (poc temps abans que l\'Ex\xc3\xa8rcit Roig s\'hagu\xc3\xa9s pogut remobilitzar i assegurar tota la pen\xc3\xadnsula), la divisi\xc3\xb3 de Corea era un fet, posant-se els ciments perqu\xc3\xa8 la Guerra de Corea esclat\xc3\xa9s cinc anys despr\xc3\xa9s.'